KIRJALLINEN KYSYMYS E-2970/01 esittäjä(t): Antonios Trakatellis (PPE-DE) komissiolle. Kreikan postipalvelujen vapauttaminen.



Virallinen lehti nro 115 E , 16/05/2002 s. 0203 - 0205



KIRJALLINEN KYSYMYS E-2970/01 esittäjä(t): Antonios Trakatellis (PPE-DE) komissiolle (26. lokakuuta 2001) Aihe: Kreikan postipalvelujen vapauttaminen Direktiivissä 97/67/ETY(1) yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä mainitaan, että jäsenvaltioiden on saatettava voimaan tämän direktiivin noudattamisen edellyttämät säännökset viimeistään 21. lokakuuta 1999. Kun otetaan huomioon Kreikan postien toiminnassa esiintyvät puutteet ja se, että uudella direktiiviehdotuksella tutkitaan mahdollisuutta vapauttaa noin 20 prosenttia lisää EU:n postipalvelumarkkinoista vuonna 2003, kysyn komissiolta seuraavaa: 1. Onko Kreikan kansallista lainsäädäntöä mukautettu edellä mainitun yhteisön lainsäädännön mukaiseksi, ja mitä tuloksia on saavutettu postipalvelumarkkinoiden (osittaista) vapauttamista koskevien säännösten täytäntöönpanosta sekä postipalvelujen laadun kehittämisestä, esimerkiksi ulkomaanpostissa postinjakeluun tarvittavien päivien ollessa kyseessä? 2. Onko Kreikka vapauttanut postipalvelumarkkinoita varmistaakseen, että Kreikassa, kuten muissakin jäsenvaltioissa, taataan postin yleispalvelut, muiden kuin varattujen palvelujen ehdot, hinnoitteluperiaatteet, laskennan avoimuus, laatustandardien vahvistaminen, teknisten standardien yhdenmukaistaminen sekä riippumattomien kansallisten sääntelyviranomaisten perustaminen? 3. Onko Kreikka ottanut käyttöön yleiset lupien myöntämismenettelyt, jotta varmistetaan perusvaatimusten noudattaminen, joilla taataan sujuvat postien yleispalvelut ja käyttäjille vaivaton pääsy postiverkkoon? 4. Sisältyvätkö Kreikan valtion osakkeet ja osakeoptiot vuoden 2000 taseen vastaavaa-puolen kohtaan joukkovelkakirjat ja muut kiinteätuottoiset arvopaperit, ja minkä verran niitä on? 5. Ovatko osakeoptiot, ennakkotulot ja arvopaperistaminen valtiontuen peiteltyjä muotoja julkisten laitosten menojen ja velkojen kattamiseksi ja jos ovat, onko Kreikka ilmoittanut valtiontuen myöntämisestä Kreikan postilaitokselle EY:n perustamissopimuksen valtiontukea koskevan 87 artiklan 3 kohdan mukaisesti? (1) EYVL L 15, 21.1.1998, s. 14. Frederik Bolkesteinin komission puolesta antama vastaus (18. tammikuuta 2002) Direktiivin 97/67/EY(1) mukaan jäsenvaltioiden on ollut saatettava direktiivin säännökset osaksi lainsäädäntöään 10. helmikuuta 1999 mennessä, lukuun ottamatta joitakin yleispalvelujen tarjoajan kirjanpitomenettelyitä, joita koskeva määräaika oli 10. helmikuuta 2000. 1. Suurin osa direktiivin säännöksistä on saatettu osaksi Kreikan lainsäädäntöä. Komissio katsoo kuitenkin, että Kreikan lainsäädäntö ei useilta osin ole vielä direktiivin mukainen. Näitä ovat muun muassa: - kansallisten sääntelyviranomaisten riippumattomuus julkisesta postilaitoksesta - valtuutusmenettely, joka aiheuttaa liiallisia hallinnollisia rasitteita ja maksuja joillekin postipalveluiden tarjoajille ja - muita kuin yleispalveluita tarjoavien yritysten riski joutua maksamaan yleisen palvelun tarjoamisesta johtuvien kustannusten korvausrahastoon. Komission pyynnöstä Kreikan viranomaiset toimittivat lokakuussa 2001 tietoja monista toimenpiteistä, joiden tarkoituksena oli saattaa Kreikan lainsäädäntö täysin direktiivin mukaiseksi. Uusi rekisteröitymiskuluja koskeva lainsäädäntö on jo hyväksytty, ja ehdotetut muutokset nykyiseen lainsäädäntöön esitetään lähiaikoina Kreikan parlamentille. Komission yksiköt katsovat myös, että Kreikka ei täysin täytä postipalveluiden laatua koskevia direktiivin vaatimuksia. Yksityiskohtaista tietoa Kreikan postipalveluiden laadusta esitetään jäljempänä. Komissio arvioi, että direktiivi 97/67/EY avaisi kilpailulle keskimäärin alle kaksi prosenttia kirjepostista ja alle kolme prosenttia julkisten toimijoiden tuloista. Komissio arvioi, että Kreikassa direktiivi vaikuttaisi alle neljään prosenttiin julkisen toimijan, ELTA:n tuloista. Direktiiviä käytännössä sovellettaessa suurin osa julkisista toimijoista on säilyttänyt merkittävän osan kilpailulle avatuista markkinalohkoista ja niiden tuloista. Tämä pitää paikkansa myös Kreikassa, vaikka komissiolla ei olekaan yksityiskohtaisia lukuja markkinaosuuksista. Kreikassa on ryhdytty moniin toimenpiteisiin rajat ylittävien palveluiden laadun parantamiseksi (esimerkiksi ministeriön päätös 79293/11.12.2000). Komissio katsoo kuitenkin, että Kreikan lainsäädäntö ei ole täysin direktiivin mukainen. Tämä koskee palvelujen laatua, Kreikan postipalveluiden rajat ylittävää toimintaa sekä palveluiden riippumatonta valvontaa. Komission pyynnöstä Kreikan viranomaiset ilmoittivat heinäkuussa 2001 ryhtyvänsä useisiin toimenpiteisiin parantaakseen postipalveluidensa tasoa asteittain. Komissio seuraa tilannetta tarkasti ja voi edellyttää lisätoimia taatakseen sen, että Kreikka toteuttaa kaikki tarpeelliset toimenpiteet noudattaakseen täysin kyseisen direktiivin säännöksiä. 2. Direktiivillä yhdenmukaistetaan ne palvelut, jotka jäsenvaltio voi varata yleisten postipalveluiden tarjoajalle/tarjoajille varmistaakseen yleispalvelua koskevan säännöksen täytäntöönpanon taloudellisesti tasapainoisin edellytyksin. Kreikka on varannut monia palveluita Kreikan yleispalvelun tarjoajalle, ELTA:lle. Ne edustavat direktiivin 7 artiklan mukaista enimmäismäärää. Kreikan lainsäädäntöön on myös lisätty korvausrahaston perustamismahdollisuus yleispalvelun turvaamista täydentävänä keinona. Direktiivin 9 artiklan 4 kohdan mukaista rahastoa voitaisiin mahdollisesti käyttää korvaamaan kohtuutonta taloudellista rasitetta, jota yleispalvelun tarjoaminen saattaa tarjoajalle aiheuttaa. Kreikka on määritellyt varatut palvelut direktiivin mukaisesti. Muut kuin varatut palvelut on määritelty kattamaan kaikki postipalvelut, jotka eivät ole varattujen palvelujen määritelmän mukaisia. Suurin osa jäsenvaltioista on valinnut tämän ratkaisun, ja se on todennäköisesti kaikkein sopivin ratkaisu direktiivin soveltamiseen tältä osin. Kreikassa muita kuin varattuja palveluita säännellään valtuutusmenettelyillä, joita selostetaan tarkemmin jäljempänä annetussa vastauksessa kolmanteen kysymykseen. Kreikka on siis saattanut osaksi lainsäädäntöään kaikki säännökset, arvoisan parlamentin jäsenen kysymyksessä mainitut seikat mukaan luettuina. Ainoina poikkeuksina ovat palvelujen laatu, sääntelyviranomaisten täysi riippumattomuus, valtuutusmenettelyt ja korvausrahastojärjestelyt. 3. Kreikka on antanut säännöksiä muiden kuin varattujen postipalveluiden valtuutusmenettelyistä direktiivin 97/67/EY 9 artiklan mukaisesti. Ne sisältyvät lakiin N:o 2668 ja ministeriön päätökseen N:o 57810, mutta yksittäisiä toimilupia koskevia yksityiskohtaisempia säännöksiä on vielä odotettavissa. Valtuutusjärjestelmän tarkoituksena on taata olennaiset vaatimukset, joita jäsenvaltioiden on suojattava yleispalvelua tarjotessaan direktiivin 97/67/EY 2 artiklan 19 kohdan ja 5 artiklan mukaisesti (kirjesalaisuus, verkon turvallisuus vaarallista tavaraa kuljetettaessa sekä perustelluissa tapauksissa tietosuoja, ympäristön suojelu ja aluesuunnittelu). Lailla N:o 2668 on myös saatettu osaksi kansallista lainsäädäntöä useita direktiivin säännöksiä, jotka koskevat käyttäjien pääsyä postiverkkoon. Niihin kuuluu yleinen ja syrjimätön pääsy postiverkkoon, käyttäjien tarpeiden mukainen yhteyspisteiden tiheys, keräily ja jakelu viitenä päivänä viikossa sekä näistä johtuvat yleispalvelun tarjoajaa koskevat velvoitteet. 4. ja 5. Sen selvittämiseksi, ovatko sellaiset toimenpiteet kuten pääomaosakkuuden hankkiminen yrityksestä tai tuloennakko tukia, on tarpeen tutkia, voiko yritys saada kyseisiä summia yksityisillä pääomamarkkinoilla. Jos yrityksen pääoma on lähes kokonaan julkisten viranomaisten hallussa, on syytä arvioida, olisiko yksityinen yrittäjä samanlaisissa olosuhteissa ennustettavissa olevien kannattavuusmahdollisuuksien perusteella, ottamatta huomioon sosiaalisia, aluepoliittisia tai alakohtaisia seikkoja, ryhtynyt vahvistamaan pääomarakennettaan tällä tavoin. Kun julkinen sijoittaja vahvistaa pääomarakennetta ottamatta huomioon kannattavuusnäkymiä (pitkälläkään aikavälillä) tällaisia vahvistamismenettelyitä voidaan pitää tukina. Komissiolle ei ole toimitettu EY:n perustamissopimuksen 87 artiklan (entisen 92 artiklan) 3 kohdan mukaista ilmoitusta Kreikan valtion postille myöntämistä tuista. Koska komissiolle on kuitenkin tiedotettu merkittävistä pääomansiirroista Kreikan postille, se on pyytänyt Kreikan viranomaisilta tietoja varmistuakseen siitä, että Kreikan toimet ovat valtion tukeen liittyvien yhteisön säännösten mukaisia. Tällä hetkellä komissiolla ei ole tietoja siitä, kuuluvatko Kreikan julkisten viranomaisten osakkeet ja osakkuudet vuoden 2000 talousarvion kohtaan joukkovelkakirjat ja muut kiinteätuottoiset arvopaperit. Komissio tutkii parhaillaan asiaa. (1) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä, EYVL L 15, 21.1.1998.